次韵六兄茂永論有無之作
作者：范浚
朝代：宋

paragraphs: 磨磚不成鏡，畫餠不可食。
談空如畫餠，要匪實消息。
泥有如磨磚，未免見排闢。
籌量有無中，背道費尋覓。
先天爲心祖，此事冥太易。
空毋墮渺茫，有勿著聲色。
勿同半生滅，邪見徒役役。
萬有齊一虛，寥廓鳥無跡。
至虛本非無，豈謂滯神識。
佳哉僧肇論，妙意真的的。